निशाने पर भले BJP थी; असल कोशिश सीमांचल में AIMIM को रोकने की
Lok Sabha Election 2024 Bihar Muslim Voters - बिहार में सत्ता परिवर्तन के तुरंत बाद पिछले साल सितंबर में अमित शाह ने पूर्णिया के इसी रंगभूमि मैदान में रैली की थी
पूर्णिया के रंगभूमि मैदान में महागठबंधन की महारैली मुख्य रूप से दो बिंदुओं के इर्द-गिर्द रही।
पहला- सितंबर-2022 में हुई अमित शाह की रैली का जवाब।
दूसरा- सीमांचल में पैठ बनाती AIMIM से अपने कोर वोट बैंक मुस्लिम वर्ग को बचाने की कोशिश। पहले एक-एक कर दोनों बिंदुओं को समझिए।
बिहार में सत्ता परिवर्तन के तुरंत बाद पिछले साल सितंबर में अमित शाह ने पूर्णिया के इसी रंगभूमि मैदान में रैली की थी। तब उन्होंने यहां सीएम नीतीश कुमार और लालू यादव पर जमकर हमला बोला था। उन्होंने कहा था कि सीमांचल का इलाका नरेंद्र मोदी के भारत में है। सीमांचल के 4 जिलों के लोगों को किसी से डरने की जरूरत नहीं है। ऐसा कह कर उन्होंने यहां के हिंदुओं को संदेश देने की कोशिश की थी।
अपनी इस रैली से नीतीश कुमार और तेजस्वी यादव ने बीजेपी को हर मुद्दे पर जवाब दिया। इस रैली में मुख्यमंत्री नीतीश कुमार ने मुसलमानों को आगाह किया कि वह अपने वोट बैंक को बंटने ना दें। एकजुट रहेंगे तभी मोदी सरकार को केंद्र की सत्ता से बेदखल कर सकते हैं। नीतीश कुमार ने मुसलमानों को यह भी बताने की कोशिश कि केंद्र की नरेंद्र मोदी सरकार मुसलमानों के साथ भेदभाव कर रही है।
इतना ही नहीं मुख्यमंत्री और डिप्टी सीएम समेत महागठबंधन के लगभग तमाम नेतओं ने असदुद्दीन ओवैसी की पार्टी AIMIM को बीजेपी की बी टीम बताया। उन्होंने कहा कि ये वही बोलते हैं जो बीजेपी इन्हें बोलने के लिए कहती है। उन्होंने कहा कि ये देश भर में बीजेपी के इशारे पर काम कर रहे हैं। पिछली बार भी लोगों को बरगला कर 5 सीटें जीतने में कामयाब रहे। डिप्टी सीएम तेजस्वी यादव ने तो यहां तक कह दिया कि वोट के लिए ये 2024 से पहले कुछ बड़ा करने वाले हैं।
समझिए ओवैसी बिहार में महागठबंधन के लिए कितना बड़ा खतरा 
सीमांचल लंबे वर्षों तक समाजवादी विचारधारा के दलों का गढ़ रहा है। खास कर लालू प्रसाद यादव के लिए। वे यहां अपने मुस्लिम यादव (MY) फॉर्मूले से लगातार जीतते रहे हैं। लेकिन पिछले कुछ चुनाव से उन्हें लगातार सीमांचल से झटका मिल रहा है। ये बात इस रैली में दबी जुबान में लालू भी कहते दिखे।
खास कर पिछले विधानसभा चुनाव में ओवैसी की पार्टी AIMIM ने सीमांचल में अपने 20 कैंडिडेट उतारे और 5 सीटों अमौर, बायसी जोकिहाट, कोचाधामन और बहादुरगंज जीतने में कामयाब रही। हालांकि 5 में से 4 विधायकों को आरजेडी की सदस्यता दिलाकर तेजस्वी यादव ने चुनाव का बदला भी ले लिया था।
AIMIM स्ट्रॉन्ग हुआ तो सीधा नुकसान आरजेडी को होगा 
वरिष्ठ पत्रकार मणिकांत ठाकुर कहते हैं कि अभी कहना जल्दबाजी होगी, लेकिन सीमांचल में चुनाव हिंदू वर्सेज मुस्लिम होता है। वे कहते हैं कि ध्रुवीकरण केवल एक तरफ से नहीं होता है। उसकी प्रतिक्रिया भी होती है।
ऐसे में सीमांचल इलाके में अग्रेसिव तरीके से अपनी पैठ बना रहा AIMIM आरजेडी को सीधा नुकसान पहुंचाएगा। इसका फायदा बीजेपी को मिलेगा। यही कारण है कि महागठबंधन के नेता बार-बार एकजुटता की बात दोहरा रहे हैं ताकि नुकसान को कम किया जा सके।
क्या बिहार में सीमांचल के बाहर भी ओवैसी अपनी पैठ बना रहे हैं ?
इस पर वरिष्ठ पत्रकार प्रवीण बागी कहते हैं कि असदुद्दीन ओवैसी जिस तरीके से मुस्लिमों के हक की बातें कर रहे हैं वो तेजी से लोकप्रिय हो रहे हैं। खास कर युवा वर्ग में उनकी बातों पर गहरा असर पड़ रहा है। यही कारण है कि पिछले विधानसभा चुनाव में ओवैसी की पार्टी को बिहार में बहुजन समाजवादी जैसी बड़ी पार्टी से ज्यादा सीटें मिली।
हालांकि सीमांचल के अलावा अन्य इलाकों में फिलहाल वे सीट जीतने की स्थिति में नहीं हैं। पॉलिटिकल एक्सपर्ट की मानें तो इस बात से इनकार नहीं किया जा सकता है कि कोसी और मिथिलांचल के कुछ इलाके में वे कुछ सीटों पर समीकरण बिगाड़ सकते हैं।
महागठबंधन की पहली बड़ी रैली, लेकिन राष्ट्रीय स्तर के नेता नहीं पहुंचे 
बिहार में महागठबंधन की सरकार बनने के बाद पहली बार इस रैली का आयोजन किया गया था। इसके माध्यम से कोशिश थी एकजुटता का संदेश देने की। लेकिन इस रैली में राष्ट्रीय स्तर के कोई नेता नहीं पहुंचे। एक भाकपा माले के दीपंकर भट्‌टाचार्य को छोड़ दें तो राष्ट्रीय स्तर का हर चेहरा रैली से गायब रहा। पोस्टर पर डी राजा और सीताराम येचुरी जरूरी थे लेकिन रैली में शामिल नहीं हुए। इसी तरह कांग्रेस की तरफ से भी प्रदेश अध्यक्ष अखिलेश यादव ही शामिल हुए।
रैली में तेजस्वी यादव की लोकप्रियता भी दिखाई दी 
रैली महागठबंधन के सभी घटक दलों की थी। मंच पर सभी दलों के बड़े नेता मौजूद भी थे लेकिन डिमांड सबसे अधिक तेजस्वी यादव की दिखी।
भीड़ में शामिल लोग तेजस्वी की एक झलक पाने को बेकरार दिख रहे थे। तेजस्वी भी रह-रह कर भीड़ का अभिवादन स्वीकार कर रहे थे। जैसे ही वो भाषण देने उठे पूरा भीड़ तेजस्वी यादव जिंदाबाद के नारों से गूंज उठा। तेजस्वी यादव भी अपने भाषण में जनता से संवाद स्थापित करते दिखे।
महागठबंधन के अंतर्विरोध को दूर करने में कितनी कारगर होगी रैली 
महागठबंधन में शामिल पार्टियों की तरफ से हालिया दिनों में लगातार अलग-अलग मुद्दों पर बयानबाजी की जा रही थी। उपेंद्र कुशवाहा के जेडीयू छोड़ कर चले जाने के बाद सवाल भी उठने लगे थे। ऐसे में महागठबंधन ने इस रैली के माध्यम से अपनी एकजुटता का संदेश देने की कोशिश जरूर की है।
ये कितना कारगर होगा कह पाना जल्दबाजी होगी। रैली के आखिर में जाते-जाते नीतीश कुमार यह कह गए कि अब बीजेपी की नजर जीतन राम मांझी पर है और वे लोग उन्हें अपने पाले में करने की कोशिश में जुट गए हैं। मामला साफ है कि महागठबंधन में अभी भी टूट होने की संभावना बनी हुई है।
राज्य में सबसे ज्यादा मुस्लिम आबादी सीमांचल में
सीमांचल राज्य का एक ऐसा इलाका है, जहां राज्य की सबसे ज्यादा मुस्लिम आबादी निवास करती हैं। राज्य भर में मुस्लिमों की आबादी 2011 की जनगणना के मुताबिक 16% है। सीमांचल के 4 लोकसभा क्षेत्रों में 30 से लेकर 70 प्रतिशत आबादी इसी समुदाय की है।
सबसे ज्यादा लगभग 70% वोटर्स केवल एक लोकसभा क्षेत्र किशनगंज में है। वहीं दूसरे स्थान पर कटिहार है, जहां मुस्लिम वोटर्स की संख्या 40 फीसदी, अररिया में 35 फीसदी, पूर्णिया में 33 फीसदी है।
सीमांचल में अभी 24 में से 15 विधायक महागठबंधन के, 3 सांसद भी 
सीमांचल में मुख्य रूप से 4 जिले हैं। अररिया, पूर्णिया, किशनगंज, कटिहार। यहां लोकसभा की 4 और विधानसभा की 24 सीटें हैं। इस पर फिलहाल महागठबंधन की पार्टियों का दबदबा है। 4 में से 2 सांसद जेडीयू के और 1 कांग्रेस के हैं। मात्र 1 सांसद बीजेपी के हैं।
वहीं बात करें विधायकों की तो यहां महागठबंधन के फिलहाल 15 विधायक हैं। जिनमें आरजेडी 6, जेडीयू के 4,कांग्रेस के 4 और लेफ्ट के 1 विधायक हैं। बीजेपी के यहां कुल 8 विधायक हैं, जबकि एक विधायक एआईएमआईएम के हैं।